2016. gada 23. augustā Noteikumi Nr. 564

Rīgā (prot. Nr. 42  4. §)

**Grozījumi Ministru kabineta 2011. gada 19. aprīļa noteikumos Nr. 312 "Enerģijas lietotāju apgādes un kurināmā pārdošanas kārtība izsludinātas enerģētiskās krīzes laikā un valsts apdraudējuma gadījumā"**

Izdoti saskaņā ar Enerģētikas likuma

64. panta pirmo daļu un 73. pantu

un Mobilizācijas likuma

9. panta 7. punkta "a" apakšpunktu

Izdarīt Ministru kabineta 2011. gada 19. aprīļa noteikumos Nr. 312 "Enerģijas lietotāju apgādes un kurināmā pārdošanas kārtība izsludinātas enerģētiskās krīzes laikā un valsts apdraudējuma gadījumā" (Latvijas Vēstnesis, 2011, 69. nr.; 2013, 37., 179. nr.) šādus grozījumus:

1. Aizstāt noteikumu tekstā vārdu "gāze" (attiecīgā locījumā) ar vārdu "dabasgāze" (attiecīgā locījumā).

2. Izteikt 4. punktu šādā redakcijā:

"4. Enerģētiskās krīzes laikā, ja traucēta elektroenerģijas vai siltum­enerģijas piegāde, nosaka trīs enerģijas lietotāju grupas:

4.1. pirmās grupas enerģijas lietotāji – slimnīcas, valsts un pašvaldību ilgstošas sociālās aprūpes un sociālās rehabilitācijas institūcijas, krīzes centri, sociālās rehabilitācijas institūcijas personām, kurām izveidojusies atkarība no narkotiskajām, toksiskajām vai citām apreibinošām vielām, avārijas dienesti, telekomunikāciju mezgli, Neatliekamās medicīniskās palīdzības dienests, Valsts ugunsdzēsības un glābšanas dienests, Nacionālie bruņotie spēki, Valsts policija, Valsts robežsardze, tiešās pārvaldes iestādes, ūdensapgādes un kanalizācijas stacijas, energoapgādes komersantu objekti, dzelzceļš, lidostas, autoostas (autobusu maršrutu (reisu) attālums vienā virzienā pārsniedz 50 km), ostas, brīvības atņemšanas iestādes, valsts drošības iestādes, valsts sabiedrība ar ierobežotu atbildību "Latvijas Vides, ģeoloģijas un meteoroloģijas centrs", valsts materiālo rezervju atbildīgie glabātāji (valsts materiālo rezervju resursu uzglabāšanas vietās), mobilizējamie civilās aizsardzības formējumi;

4.2. otrās grupas enerģijas lietotāji – skolas, pirmsskolas izglītības iestādes, ambulatorās ārstniecības iestādes, pārtikas un lauksaimniecības produktu ražotnes, vietējais sabiedriskais transports (šo noteikumu izpratnē – visu veidu sabiedriskais transports pilsētās un pašvaldību teritorijās, ja transporta maršruta (reisa) attālums vienā virzienā nepārsniedz 50 km), pārtikas piegādes transports, rūpniecības objekti, kuru tehnoloģiskā procesa pārtraukšana var izraisīt nelaimes gadījumus, iekārtu bojājumus vai saražotās produkcijas bojāeju lielos apmēros, pirmajā grupā neiekļautās valsts un pašvaldību iestādes, mājsaimniecības;

4.3. trešās grupas enerģijas lietotāji – enerģijas lietotāji, kuri nav iekļauti pirmajā un otrajā grupā."

3. Papildināt noteikumus ar 4.1 punktu šādā redakcijā:

"4.1 Enerģētiskās krīzes laikā, ja traucēta dabasgāzes piegāde, nosaka četras enerģijas lietotāju grupas:

4.11. nodrošināmie lietotāji – mājsaimniecības, skolas, pirmsskolas izglītības iestādes, slimnīcas, valsts un pašvaldību ilgstošas sociālās aprūpes un sociālās rehabilitācijas institūcijas, krīzes centri, sociālās rehabilitācijas institūcijas personām, kurām izveidojusies atkarība no narkotiskajām, toksiskajām vai citām apreibinošām vielām, avārijas dienesti, telekomunikāciju mezgli, Neatliekamās medicīniskās palīdzības dienests, Valsts ugunsdzēsības un glābšanas dienests, Nacionālie bruņotie spēki, Valsts policija, Valsts robežsardze, valsts drošības iestādes, ūdensapgādes un kanalizācijas stacijas, brīvības atņemšanas iestādes, mobilizējamie civilās aizsardzības formējumi;

4.12. pirmās grupas enerģijas lietotāji – tiešās pārvaldes iestādes, energoapgādes komersantu objekti, dzelzceļš, lidostas, autoostas (autobusu maršrutu (reisu) attālums vienā virzienā pārsniedz 50 km), ostas, valsts sabiedrība ar ierobežotu atbildību "Latvijas Vides, ģeoloģijas un meteoroloģijas centrs", valsts materiālo rezervju atbildīgie glabātāji (valsts materiālo rezervju resursu uzglabāšanas vietās);

4.13. otrās grupas enerģijas lietotāji – ambulatorās ārstniecības iestādes, pārtikas un lauksaimniecības produktu ražotnes, vietējais sabiedriskais transports (šo noteikumu izpratnē – visu veidu sabiedriskais transports pilsētās un pašvaldību teritorijās, ja transporta maršruta (reisa) attālums vienā virzienā nepārsniedz 50 km), pārtikas piegādes transports, rūpniecības objekti, kuru tehnoloģiskā procesa pārtraukšana var izraisīt nelaimes gadījumus, iekārtu bojājumus vai saražotās produkcijas bojāeju lielos apmēros, pirmajā grupā neiekļautās valsts un pašvaldību iestādes;

4.14. trešās grupas enerģijas lietotāji – enerģijas lietotāji, kuri nav iekļauti pirmajā un otrajā grupā."

4. Papildināt 6.1. apakšpunktu aiz vārda "lietotājiem" ar vārdiem "un nodrošināmiem lietotājiem".

5. Papildināt noteikumus ar 7.4. apakšpunktu šādā redakcijā:

"7.4. nodrošināmiem lietotājiem enerģijas patēriņš netiek ierobežots."

6. Papildināt noteikumus ar 8.4. apakšpunktu šādā redakcijā:

"8.4. nodrošināmiem lietotājiem enerģijas patēriņš netiek ierobežots."

7. Izteikt 9. punktu šādā redakcijā:

"9. Licencētie dabasgāzes un elektroenerģijas sadales sistēmas operatori, ņemot vērā šo noteikumu 4.1., 4.2., 4.11., 4.12. un 4.13. apakšpunktā minēto enerģijas lietotāju dalījumu un saskaņojot ar pašvaldībām, sastāda nodrošināmo lietotāju un pirmās un otrās grupas enerģijas lietotāju sarakstus enerģijas apgādes ierobežošanai (turpmāk – enerģijas lietotāju saraksti) un izstrādā elektroenerģijas un dabasgāzes apgādes ierobežošanas un pārtraukšanas kārtību, ja tiek izsludināta enerģētiskā krīze. Minētos dokumentus iesniedz Ekonomikas ministrijā elektroniskā formā. Ekonomikas ministrija sagatavo elektroenerģijas un dabasgāzes apgādes ierobežošanas un pārtraukšanas kārtību izsludinātas enerģētiskās krīzes laikā un iesniedz apstiprināšanai Ministru kabinetā."

8. Izteikt 11. punktu šādā redakcijā:

"11. Licencētie dabasgāzes un elektroenerģijas sadales sistēmu operatori katru gadu līdz 1. septembrim pārskata enerģijas lietotāju sarakstus, sagatavo un elektroniskā formā iesniedz Ekonomikas ministrijā aktualizētos enerģijas lietotāju sarakstus, kā arī elektroenerģijas un dabasgāzes apgādes ierobežošanas un pārtraukšanas kārtību."

9. Aizstāt VIII nodaļas nosaukumā vārdu "jautājums" ar vārdu "jautājumi".

10. Papildināt noteikumus ar 36. punktu šādā redakcijā:

"36. Licencētie dabasgāzes un elektroenerģijas sadales sistēmas operatori iesniedz Ekonomikas ministrijā šo noteikumu 9. punktā minētos dokumentus līdz 2016. gada 30. septembrim."

Ministru prezidents Māris Kučinskis

Ministru prezidenta biedrs,

ekonomikas ministrs Arvils Ašeradens